‘Moontlik gevaarlike misdadiger’ ontsnap uit aanhoudingArgieffoto: ANA. Die polisie in Haenertsburg in Limpopo is steeds op die spoor van ’n verdagte nadat hy oor die naweek uit aanhouding ontsnap het. Kol. Moatshe Ngoepe, woordvoerder van die polisie, het in ’n verklaring gesê die polisie het Sondag omstreeks 17:40 hul rondes in die aanhoudingselle van die plaaslike polisiestasie gedoen toe Ashley Gundani (21) daarin kon slaag om uit die selle te ontsnap. Gundani is vroeër in hegtenis geneem op aanklagte van huisbraak, verkragting en ontvoering en is tans verhoorafwagtend. Volgens Ngoepe word Gundani as ’n moontlik gevaarlike misdadiger beskou. Die omstandighede rakende Gundani se ontsnapping word ondersoek. Ngoepe het ’n beroep op mense gedoen om enige inligting oor waar Gundani hom dalk bevind by AO Andrew Ngamuni, 082 414 3031, of Stop Misdaad, 08600 10111, aan te meld.